รองนายกรัฐมนตรี คาด ตามกรอบเวลาหลังรับรองผลเลือกตั้ง จะได้คณะรัฐมนตรีใหม่เดือนมิถุนายน ขณะที่ คสช.เตรียมออกคำสั่ง มาตรา 44 ยกเลิกคำสั่งเดิม เพื่อไม่ให้เป็นภาระรัฐใหม่
นายวิษณุ เครืองาม รองนายกรัฐมนตรีฝ่ายกฎหมาย กล่าวถึงกรอบเวลาหรือไทม์ไลน์หลังจากที่คณะกรรมการการเลือกตั้ง หรือ กกต. ประกาศรับรองผลการเลือกตั้ง ส.ส.ว่า หาก กกต. กำหนดวันในการประกาศรับรองผล ส.ส.เขต ร้อยละ 95 ในวันที่ 7 พค. และรับรองผล ส.ส.บัญชีรายชื่อ ในวันที่ 8 พค. 2562 ก็จะถือว่าวันที่ 8 คือการรับรองผลอย่างเป็นทางการจากนั้นอีก 3 วันที่จะมีการประกาศรายชื่อ ส.ว. 250 คน และนำรายชื่อ ส.ว.ขึ้นทูลเกล้าฯ ซึ่งไม่สามารถระบุวันที่ในการโปรดเกล้าฯลงมาได้        ทั้งนี้ หากโปรดเกล้าฯ รายชื่อ ส.ว.ลงมา จากนั้น ภายใน 15 วัน จะมีรัฐพิธีทรงเปิดสมัยประชุมสภาสามัญประจำปี ก่อนที่จะเลือกประธานและรองประธานรัฐสภา ซึ่งควรจะต้องทำในวันเดียวกัน เพื่อนำขึ้นทูลเกล้าฯในเวลาเดียวกัน        จากนั้นประธานรัฐสภาก็เรียกประชุมสภาเพื่อเลือกนายกรัฐมนตรีโดยเร็ว แต่ไม่มีกำหนดกรอบว่าจะต้องใช้เวลาเท่าไร ถึงจะได้นายกรัฐมนตรี ซึ่งคาดว่าจะเป็นไปตามที่นายกรัฐมนตรี ระบุไว้ คือ มี ครม. ใหม่ได้ในเดือนมิถุนายน และนำ ครม.ใหม่เข้าถวายสัตย์ปฎิญาณตน ซึ่งรัฐบาลคสช.ก็จะหมดหน้าที่ทันที และรัฐบาลใหม่จะต้องมีการแถลงนนโยบายต่อสภาภายใน 15 วัน หลังเข้าถวายสัตย์ปฎิญาณตนนายวิษณุ กล่าวด้วยว่า ได้เตรียมออกประกาศ คสช. มายกเลิกบางคำสั่งเดิม ที่สามารถแก้ไขปัญหาได้เรียบร้อยแล้ว แต่มีบางหน่วยงานที่ยังคงมีความจำเป็นต้องใช้คำสั่ง คสช.อยู่ จึงได้แนะนำให้ไปหากฎหมายปกติมาบังคับใช้เพื่อให้การทำงานเดินหน้าต่อ และยืนยันว่าจะไม่ให้เป็นภาระของรัฐบาลหน้าอย่างแน่นอน